3 ontken skuld nadat dwaalkoeël meisie eis | The new South Africa
Posted on August 6, 2009 by rudiprinsloo
Aug 05 2009 09:03:46:793PM – (SA)
Die drie vermeende moordenaars van die 12-jarige Emily Williams het gister in die hooggeregshof in Johannesburg skuld op die aanklagte teen hulle ontken.
Mnre. David Busakwe (29), Innocent Skotseni (29) en Shadrack Showe (34) voer aan hulle was nie dié dag naby die moordtoneel nie. Hulle staan tereg op aanklagte van moord, poging tot moord, roof met verswarende omstandighede en die onwettige besit van vuurwapens en ammunisie.
Mnr. Andrew Sanders, eienaar van die huis wat die oggend van Emily se dood beroof is, het gister getuig hy en sy dogter, Alison (nou 13), Emily se vriendin, het die oggend by die motorhuis uitgeloop.
Hy sou saam met haar oorkant die straat op mev. Toni Williams, Emily se ma, gaan wag om Alison vir skool op te laai toe 'n man agter die bosse in hul tuin uitgeloop het.
"Hy het 'n geweer op ons gerig en beveel om om te draai. Ek het aan Alison gesê sy moet net afkyk en doen wat hy sê.
"Hy het die geweer teen my slaap gehou en saam met ons by die huis ingestap. Ek het uit die hoek van my oog gesien daar is nóg mans."
In die huis het die mans Sanders en Alison vasgebind en op die vloer van sy slaapkamer laat lê terwyl hulle die huis geplunder het.
Hulle het sy ma, me. Mavis Bourgeous, en huiswerker, me. Dina Maletso, ook later in die kamer ingedwing en vasgebind.
"Later het hulle die deur van buite gesluit en kort daarna het ons die skote gehoor," het Sanders getuig.
" 'n Paar minute later het my vrou by die venster kom kyk of ons oukei is. Sy het gesê Emily is in die motor doodgeskiet . . . "